Predlog SKLEP SVETA o stališču, ki se sprejme v imenu Evropske unije v svetu članic Mednarodnega sveta za oljke v zvezi s pristopom novih članic /* COM/2014/0690 final - 2014/0324 (NLE) */





OBRAZLOŽITVENI MEMORANDUM 1. OZADJE PREDLOGA Mednarodni sporazum o oljčnem olju in namiznih oljkah iz leta 2005 (v nadaljnjem besedilu: Sporazum) o ustanovitvi Mednarodnega sveta za oljke (IOC) v členu 40 določa, da lahko katera koli država pristopi k temu sporazumu pod pogoji, ki jih določi svet članic navedene organizacije. Sporazum preneha veljati 31. decembra 2014, odločitev o njegovem podaljšanju pa naj bi bila sprejeta pred navedenim datumom. Ob upoštevanju tega je v skladu s Sklepom Sveta (2014/664/EU) Komisija pooblaščena, da zahteva enoletno podaljšanje sedanjega sporazuma in v imenu Evropske unije tudi glasuje za podaljšanje. Članice IOC se od leta 2013 pogajajo o reviziji Sporazuma. Svet je v zvezi s tem 19. novembra 2013 pooblastil Komisijo, da se v imenu Evropske unije pogaja o novem in znatno obnovljenem sporazumu, ki bi upošteval gospodarski, tehnični in trgovinski razvoj v sektorju oljk. V skladu s pogajalskim mandatom Sveta je Unija Mednarodnemu svetu za oljke predložila predlog za revizijo Sporazuma. Ta predlog zajema tudi določbe, ki se nanašajo na širitev organizacije zaradi sprejema novih članic, vključno z državami izvoznicami in uvoznicami, in določbe o reviziji deležev (člen 8 trenutnega Sporazuma). Svet članic IOC odloča o morebitnem pristopu novih članic k Sporazumu na podlagi člena 40 „Pristop“ in člena 8 „Deleži članic“ Sporazuma. Sedanja pogajanja bodo na novo opredelila navedena člena in okvir IOC v prihodnosti z novimi cilji in novimi načini upravljanja. V teh okoliščinah je nujno, da novi sporazum najprej začne veljati, preden lahko IOC sprejme odločitev v zvezi s pristopi k organizaciji. 2014/0324 (NLE) Predlog SKLEP SVETA o stališču, ki se sprejme v imenu Evropske unije v svetu članic Mednarodnega sveta za oljke v zvezi s pristopom novih članic SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 207 v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Sklep Sveta 2014/664/EU[1] je pooblastil Komisijo, naj zahteva podaljšanje obstoječega Mednarodnega sporazuma o oljčnem olju in namiznih oljkah iz leta 2005[2] za eno leto in da glasuje za to podaljšanje, saj bo ta Sporazum prenehal veljati 31. decembra 2014. (2) Svet je 19. novembra 2013 Komisijo pooblastil, da v imenu Unije začne s pogajanji za sklenitev novega mednarodnega sporazuma o oljčnem olju in namiznih oljkah. Z navedenimi pogajanji se bodo predvidoma ponovno opredelili cilji, delovanje in struktura Mednarodnega sveta za oljke v prihodnosti, vključno s pravili, ki vplivajo na pravice in obveznosti članic. (3) V luči tega zato ni primerno, da bi Mednarodni svet za oljčno olje v svoji trenutni obliki odločal o vlogah za novo članstvo v navedeni organizaciji. To vprašanje je treba analizirati in obravnavati v okviru novega mednarodnega sporazuma o oljčnem olju in namiznih oljkah – SPREJEL NASLEDNJI SKLEP: Člen 1 V imenu Unije v svetu članic Mednarodnega sveta za oljke se sprejme stališče, da se zahteva odložitev glasovanja o vseh vlogah za nove pristope do začetka veljavnosti novega mednarodnega sporazuma o oljčnem olju in namiznih oljkah. V primeru, da se navedena zahteva ne spoštuje in da se od sveta članic Mednarodnega sveta za oljke zahteva, da sprejme odločitev o novih pristopih, se v imenu Unije sprejme stališče, da se je treba vzdržati glasovanja. Člen 2 Ta sklep začne veljati na dan sprejetja. V Bruslju, Za Svet Predsednik [1] Sklep Sveta 2014/664/EU z dne 15. septembra 2014 o stališču, ki se zavzame v imenu Evropske unije v svetu članic Mednarodnega sveta za oljke v zvezi s podaljšanjem Mednarodnega sporazuma o oljčnem olju in namiznih oljkah iz leta 2005 (UL L 275, 17.9.2014, str. 6). [2] UL L 302, 19.11.2005, str. 47.